Nóg 'n oorwinning vir Ramaphosa in stryd met OB | Maroela Media
Die hooggeregshof in Pretoria het wéér ten gunste van pres. Cyril Ramaphosa beslis in 'n saak tussen hom en die beleërde Openbare Beskermer, adv. Busisiwe Mkhwebane.
Ramaphosa het 'n dringende aansoek in die hof gebring om die remediërende stappe wat die OB in haar Bosasa-verslag beveel het, ter syde te laat stel.
Die aansoek hou verband met die OB se Bosasa-ondersoek, waar Mkhwebane bevind het die finansiering vir die CR17-veldtog, wat Ramaphosa se veldtog om president van die ANC te word bestuur het, was deurspek met bewerings van geldwassery.
Mkhwebane het in die verslag uiteengesit hoe 'n skenking van R500 000 deur Bosasa (deesdae African Global Operations) se uitvoerende hoof, Gavin Watson, aan die CR17-trustrekening gedoen is. Sy het bevind die geld is deur verskeie tussengangers voordat dit in die CR17-veldtog se rekening beland het.
Die president het daarna gevra dat Mkhwebane se verslag, waarin sy ook bevind het dat hy die uitvoerende etiekkode oortree het, dringend in die hof hersien moet word.
Vandag se bevinding laat hom nou toe om te wag met enige stappe, hangende die hof se hersiening van die verslag.
Verlede week het die hooggeregshof ook beslis dat Ramaphosa voldoen het aan die OB se opdrag dat remediërende stappe teen die minister van openbare ondernemings, Pravin Gordhan, gedoen word, deur tugstappe hangende die hersieningsaansoek uit te stel.
Regter Lettie Molopa-Sethosa het Donderdag bevind die OB het nie 'n spertyd vir die president gestel om teen Gordhan op te tree nie.
Die uitspraak laat Ramaphosa toe om te wag vir die uitslag van Gordhan se hersieningsaansoek oor die OB se verslag, voordat hy op gepaste optrede besluit.
Ramaphosa se regsverteenwoordigers het die hof vroeër gevra dat sekere inligting in die rekords van die Openbare Beskermer se ondersoek na hom nie openbaar gemaak word nie.
Dié versoek is hangende die beslissing oor óf die inligting wettig bekom is en óf dit wettig verkry is met betrekking tot die klagte wat ondersoek word. Die aansoek kom nadat Ramaphosa daarvan bewus gemaak is dat vertroulike bankbesonderhede van die donateurs en ontvangers van die CR17-veldtog aan die media gelek is.
Volgens Ramaphosa kom dit neer op 'n skending van die reg op privaatheid, en wat dit nog kommerwekkender maak, is dat dit duidelik blyk dat hierdie inligting van die begin af op 'n onwettige manier verkry is.
Buitelanders ruk op na hof waar polisielede verskyn
En nog steeds sit sy haar stoel vol. Hoeveel geld moet ons arme belastingbetalers uithaal voor sy haar tassies pak? Asof ons nog iets oorhet na Eskom en NHI.
Ek vra weereens watter regter gaan TEEN cyril beslis?
As cyril dan so onskuldig is, hoekom gooi hy nie die state op die tafel vir almal nie. Dan kan ons mos sien wat is die waarheid!!
Maar NEE, cyril wil dit geheim hou….HOEKOM?
Jy het n magdom geraamtes in jou kas cyril. Onder jou gaan die land op n drafstap agteruit wees.
My vraag is net: Wie betaal vir al die hofsake??????
Enigste verskil tussen Zuma en Cyril is, Zuma het alles openlik gedoen. Lol
As inligting uit die OB kantoor selektief gelek word om haar saak te probeer bevorder dui dit mos op blatante korrupsie. Dan is sy mos totaal onbevoeg om die amp te beklee.